kardosdrur/scandi-wiki huggingface dataset:
Curaçaos flag

Curaçaos flag repræsenterer landet Curaçao, såvel som øen der indgik i de Nederlandske Antiller fra 1984 og frem til dets opløsning. Flaget er blåt med en horisontal stribe en anelse under midten af flaget og to hvide, femtakkede stjerner i kantonen. Den blå farve symboliserer havet og himmelen (den øverste og nederste halvdel hhv.) delt af en gul streg, der repræsenterer den lyse sol, som bader øen. De to stjerner repræsenterer øerne Curaçao og Klein Curaçao, men også "Love & Happiness". De fem spidser på hver stjerne symboliserer de fem kontinenter, hvorfra Curaçaos indbyggere stammer fra.

Efter Arubas vedtagelse af sit eget flag, mens de stadig var del af Nederlandske Antiller, fik Curaçao tilkendt retten til et flag i 1979. Totusinde designs blev indleveret til et særligt råd, hvoraf ti blev udvalgt, og rådet besluttede sig for det endelige design den 29. november 1982. Med visse ændringer blev flaget vedtaget den 2. juli 1984.

Eksterne henvisninger 

Curaçao
Flag fra Nordamerika
Etableret i 1984
Émile Wegelin

Émile Robert Wegelin (24. december 1875 i Lyon - 26. juni 1962 smst) var en fransk roer som deltog i OL 1900 i Paris.

Wegelin vandt en sølvmedalje i roning under OL 1900 i Paris. Han kom på en andenplads i firer med styrmand i båden Club Nautique de Lyon. De andre på holdet var Charles Perrin, Daniel Soubeyran, Georges Lumpp og en ukendt styrmand.

Der blev gennemført to finaler med firer med styrmand og begge er af IOC erklæret som olympiske finaler, hvor udøverne i begge finalerne er opført som medaljevindere. I den første finalen blev medaljene fordelt sådan, Frankrig – guld og sølv, Tyskland fik bronze. I den anden finalen; Tyskland - guld og bronze, Holland fik sølv.

Eksterne henvisninger 
 http://www.sports-reference.com/olympics/athletes/we/emile-wegelin-1.html 

Roere fra Frankrig
Olympiske medaljevindere i roning
Olympiske sølvmedaljevindere fra Frankrig
Deltagere for Frankrig ved sommer-OL 1900
Medaljevindere ved sommer-OL 1900
Erminio Dones

Erminio Dones (født 14. april 1887 i Milano, død 25. april 1945) var en italiensk roer som deltog i de olympiske lege 1920 i Antwerpen.

Dones vandt en sølvmedalje i roning under OL 1920 i Antwerpen. Han kom sammen med Pietro Annoni på en andenplads i dobbeltsculler efter de amerikanske roer Paul Costello og John B. Kelly

Eksterne henvisninger 
 Profil på sportsreference.com  

Roere fra Italien
Olympiske sølvmedaljevindere fra Italien
Deltagere for Italien ved sommer-OL 1920
Leslie Wormald

Leslie Graham Wormald (født 19. august 1890 i Maidenhead, død 10. juli 1965 i Knightsbridge) var en britisk roer, som deltog i OL 1912 i Stockholm.

Worlmald gik på Eton College, hvor han ikke var noget stort rotalent, og senere på Magdalen College på Oxford University, hvor han forbedrede sig så meget, at han var med til at vinde Henley Royal Regatta i 1910, 1911 og 1913, og han var også med til at vinde Oxford vs. Cambridge Boat Race. 

Han var med i den britiske otter fra Leander ved OL 1912 i Stockholm i besætningen, der ud over ham talte Ewart Horsfall, Sidney Swann, Edgar Burgess, Angus Gillan, Stanley Garton, Alister Kirby, Philip Fleming og styrmand Henry Wells. Båden vandt i indledende heat over en canadisk båd, i kvartfinalen over en australsk båd og i semifinalen over en tysk båd. I finalen mødte Leander en anden britisk båd fra New College, Oxford, og Leander trak fra halvvejs i løbet og så sig ikke tilbage, men vandt med en længde. Ved lodtrækningen om banerne til finaleløbet vandt New College og tilbød ifølge traditionen modstanderne at vælge først. Traditionen bød så, at modstanderne skulle afslå valget, men Leander accepterede det og valgte den bedste bane. Dette medførte, at kong Gustav 5. ved medaljeceremonien ærede New College, der siden har haft en tradition med ved festlige lejligheder at udbringe en skål under overskriften "God Damn Bloody Magdalen" og have et brevhoved med forkortelsen herfor, 'GDBM'.

Wormald kæmpede i første verdenskrig og modtog i 1918 Military Cross for sin indsats i Frankrig.

Referencer

Eksterne henvisninger 

Roere fra Storbritannien
Olympiske mestre fra Storbritannien
Deltagere for Storbritannien ved sommer-OL 1912
Godstogsafsporingen i Farris 2012

Godstogsafsporingen i Farris 2012 fandt sted 29. november 2012, da et godstog fra Hector Rail afsporede under udkørsel fra Farris mod Sommersted og ødelagde 6-7 km spor på Vamdrup-Padborg-banen. Den enkeltsporede strækning var lukket til 19. december. Lukningen af strækningen havde væsentlig betydning for den internationale jernbanegodstrafik mellem Danmark/Sverige/Norge og Tyskland, der normalt benytter denne strækning. Der blev meget hurtigt skabt mulighed for at sende godstogene via Bramming-Tønder, men strækningen havde ikke kapacitet nok til alle planlagte godstog, og desuden måtte persontogstrafikken mellem Bramming og Tønder indstilles for at frigøre kapacitet til godstogene.

Afsporingens forløb og dens årsag 
Efter krydsning med et modkørende persontog kørte godstoget fra spor 2 gennem sporskiftet i stationens sydlige ende. I bagenden af toget afsporedes tre hjulsæt, et på 14. vogn, et på 16. vogn og et på 17. vogn, mens 8 hjulsæt på de to bageste vogne kørte over sporskiftet uden at afspore. Afsporingen skete ifølge Havarikommissionen i sporskiftets hjertestykke.

Årsagen til afsporingen er endnu ikke fastslået.

Eksterne henvisninger 
 "Afsporet godstog ved Farris" (Banedanmark)
 "Godstog afsporet i Sønderjylland" (Banedanmark)
 Havarikommissionen: "Foreløbig rapport. Vogne i godstog afsporet mellem Farris og Sommersted"

Jernbaneulykker i Danmark
Begivenheder i 2012
Haderslev Kommune
Philip Fleming

Philip Fleming (født 15. august 1889, død 13. oktober 1971) var en britisk roer som deltog i OL 1912 i Stockholm.

Fleming blev olympisk mester i roning under OL 1912 i Stockholm. Han vandt i otter sammen med  Edgar Burgess, Sidney Swann, Leslie Wormwald, Ewart Horsfall, James Angus Gillan, Arthur Garton, Alister Kirby og Henry Wells (styrmand). Mandskabet repræsenterede Leander Club.

Eksterne henvisninger 

Roere fra Storbritannien
Olympiske mestre fra Storbritannien
Deltagere for Storbritannien ved sommer-OL 1912
Peisistratos

Peisistratos var tyran i Athen fra 561 f.Kr. til sin død i 528 f.Kr.. Han blev dog fordrevet og tog magten tilbage flere gange i løbet af denne periode.
Han gjorde Athen mere demokratisk ved at omfordele inddraget adelsjord til bønderne og derved mindske økonomiske skel.

Eksterne henvisninger

Noter 

Personer fra antikkens Grækenland
Personer fra Athen
Rank potentil

 
Rank potentil (Potentilla recta) er en flerårig, urteagtig plante med en opstigende til opret vækst. Bladene er femfingrede med tandet rand. De lysegule blomster sidder i endestillede stande. Planten er knyttet til varm og tør bund i fuld sol eller let skygge. Den er karakterplante i naturtypen Tidvis våd eng.

Kendetegn 
Rank potentil er en flerårig, urteagtig plante med en opstigende til opret vækst. Stænglerne er forgrenede fra grunden, og de er dækket af stive hår og kirtelhår. Bladene sidder spredt, og de er 5-7 fingrede med småblade, der er smalt, omvendt ægformede med groft tandet rand. Begge bladsider er tær hårklædte og lyst grågrønne. Blomstringen foregår i juni-august, hvor man finder blomsterne samlet i endestillede stande. De enkelte blomster er 5-tallige og regelmæssige med lysegule kronblade, der er længere end bægerbladene. Frugterne er små, glatte nødder.

Rodsystemet består af en kort, tyk rodstok, der bærer trævlede rødder.

Planten når en højde på ca. 0,50 m og næsten samme bredde.

Udbredelse 

Rank potentil er naturligt udbredt i Nordafrika, Mellemøsten, Kaukasus, Centralasien, Sibirien og Kina. I Europa findes den naturligt i Syd-, Øst og Centraleuropa. I Danmark anses den for at være indslæbt. Arten er knyttet til lysåbne voksesteder med en veldrænet jord, som er rig på kalk, men fattig på kvælstof.

Pouzdřany steppen og Kolby skovområdet ligger i det nationale naturreservat Pouzdřanská step-Kolby. Reservatet ligger i det sydlige Mähren ovenfor landsbyen Pouzdřany og ca. 25 km syd for Brno. Her findes et af de bedst bevarede skovsteppeområder i Tjekkiet, og her vokser arten sammen med bl.a. aksrapunsel, almindelig fjergræs, almindelig merian, svalerod, bakkejordbær, bjergkløver, bjerglæbeløs, farvevisse, glat lakrids, grenet edderkopurt, gul reseda, gul skabiose, gul snerre, havemalurt, hvid diktam, håret flitteraks, jordstar, knoldet mjødurt, lav iris, lille voksurt, nikkende limurt, pilealant, prikbladet perikon, smalbladet klokke, småblomstret salvie, sommeranemone, sort fladbælg, tysk poppelrose, vild løg, virgilasters, våradonis og ædelkortlæbe

Galleri

Noter 

 

Gule blomster
Kalkbundsplanter
Potentil
Orla Nørberg

Niels Orla Nørberg, født Nielsen (28. januar 1903 i Vester Hæsinge – 27. oktober 2000) var en dansk officer.

Han var søn af grosserer I. Nielsen (død 1950) og hustru Kristiane f. Hansen (død 1933), blev premierløjtnant 1930, kaptajnløjtnant 1937, var lærer ved Fodfolkets Kornet- og Løjtnantsskole 1933-36 og 1946-47, tjenstgørende i Krigsministeriet 1938-45, blev fuldmægtig 1939, kaptajn 1941, kontorchef i Krigsministeriet 1947-49, oberstløjtnant og chef for 15. bataljon 1949, chef for nordeuropæiske fælles forsvarsstyrkers stab i København (AFNE-NATO) 1951, stabschef ved region VI 1952, ved Vestre Landsdelskommando 1954, oberst 1955, chef for region I og for 10. regiment 1956, generalmajor og chef for region III samt for 3. division 1959 og slutteligt chef for Vestre Landsdelskommando fra 1961 til sin afsked 1968.

Nørberg var lærer ved Hærens Officersskole 1947-50, medlem af Terrainsportrådet fra 1946, formand for Terrainsportsmærket 1950-56, medlem af FDF's forbundsråd, medlem af Een Verdens nationale komité, guvernør i Rotary 1969-70, præsident for Århus søndre Rotaryklub 1966-67, leder af Rotary ungdomsudveksling (Europa) fra 1971, medlem af »Rotary Nordens« styrelse og amtsformand for Danmarks-Samfundet. 

Nørberg blev gift 8. september 1934 med Grete Metz (8. juni 1907 på Færøerne - ?), datter af amts- og kredslæge Abraham Metz og hustru Sofie født Stilling.

Dekorationer 
 Kommandør af 1. grad af Dannebrogordenen
 Hæderstegnet for god tjeneste ved Hæren
 Reserveofficersforeningens Hæderstegn
 De Danske Skytte-, Gymnastik- og Idrætsforeningers Hæderstegn
 Dansk Militært Idrætsforbunds Hæderstegn

Kilder 
 Kraks Blå Bog 1974

Personer i Kraks Blå Bog (afdøde)
Generalmajorer fra Danmark
Kommandører af 1. grad af Dannebrog
Danskere i 1900-tallet
Personer fra Fyn
Kontorchefer fra Danmark
Diana (Madagaskar)

Diana er en af Madagaskars 22 regioner (faritra), og den som når længst mod nord på øen.
Regionen har et areal på 19.266 km² og en befolkning på 485.800 personer (2004) vokset fra 447.155 indbyggere år 2001.

Geografi 
Regionens hovedstad Antsiranana er også hovedstad for Antsiranana provinsen, og ligger på Madagaskars nordligaste spids. Byen havde omkring 80.000 indbyggere i 2005, men anslås i 2011 for at være over 108.000 .

Syd for Antsiranana ligger det 1.475 meter høje bjerg Ambohitra som er en del af Tsaratanana-massivet, som også rummer landets højeste bjerg, Maromokotro. Massivet skiller i stort set den nordlige del fra resten af landet, men skaper også en havn i Antsiranana. Ambohitra er for en stor del afskovet til af marker og græsningsareealer, hvilket fører til problemer med erosion som mange andre steder i landet.

Administrativ inddeling 
Regionen overtog i 2009, sammen med landets øvrige regioner, provinsernes administration. Regionen er inddelt i fem distrikter (fivondronana):
 Ambanja
 Ambilobe
 Antsiranana I
 Antsiranana II
 Nosy Be, hvor Andoany er hovedby

Floder 

Hovedfloderne i Dianaregionen er:
 Besokatra River
 Irodo River
 Loky River
 Mahavavy River
 Ramena River
 Saharenana River
 Sambirano River

Nationalparker natur- og vildtreservater 
 Amber Mountain National Park
 Analamerana Reserve
 Ankarana Reserve
 Lokobe Reserve
 Manongarivo Reserve
 Tsaratanana Reserve
 Tsingy Rouge

Eksterne kilder og henvisninger 

 Officielt websted 

Madagaskars regioner
Louis Hammerich

Louis Hammerich er navnet på flere personer:

 Louis Hammerich (birkedommer) (1830-1916) – dansk birkedommer og politimester
 Louis Hammerich (grosserer) (1859-1931) – dansk grosserer, søn af den foregående
 Louis Aage Hammerich (1886-1954) – dansk landsretssagfører
 Louis L. Hammerich (1892-1975) – dansk germanist og professor (Louis Leonor Hammerich)
Kysing

Kysing er en lille landsby, beliggende i Odder Kommune mellem Norsminde og Rude Strand. Kysing lå som den nordligste landsby i Hads herred. Landsbyens grænser har ofte været oppe til diskussion, da Kysing Kirke (nu ruin) er placeret i Norsminde. Kysing står derfor i flere optegnelser som langt større og som indeholdende den del af Norsminde, der er placeret i Odder Kommune. 

I dag består Kysing af et par gårde og få bebyggelser.

Erhverv og infrastruktur 
Maleren Ole Grøn har et galleri, der ligger en smykkeforretning og en mindre restaurant - Restaurant Himmel og Hav. Derudover ligger der i Kysing en to-stjernet nudistcampingplads.   

Kysing er forbundet med både Odder og Aarhus via busrute 302. 

Byer i Odder Kommune
Henrik Christian Hammerich

Henrik Christian Hammerich (født 1757, død 1838) var en dansk kancellideputeret, bror til Frederik Hammerich.

Han var en søn af amtsforvalter i Flensborg Frederik Hammerich (død 1777) og Botilla Helene født Lange (død 1776). Han blev juridisk kandidat i Kiel og 1794 kancellist i Tyske Kancelli efter at have gjort tjeneste siden 1787 som volontør (fra 1792 med titel af kancellisekretær), 1801 2. ekspeditionssekretær, samme år justitsråd, 1806 chef for ekspeditionskontoret, 1809 assessor i Kancellikollegiet og 1813 deputeret sammesteds, samme år virkelig etatsråd, 1829 konferensråd. Afskediget 9. februar 1833, død 1838. I året 1789 ægtede han Petrea Nicoline Porth (født 1771).

Kilder 
 

Kollegiedeputerede fra Danmark
Konferensråder fra Danmark
Henrik Christian
Danskere i 1700-tallet
Danskere i 1800-tallet
Jurister fra Tyskland
Frederik Hammerich

Frederik Hammerich er navnet på flere personer:

 Frederik Hammerich (læge) (1628-1683) – tysk-dansk læge (Friedrich Hammerich)
 Frederik Hammerich (borgmester) (1759-1840) – dansk borgmester i København
 Frederik Hammerich (teolog) (1809-1877) – dansk teolog, historiker og politiker (Peter Frederik Adolph Hammerich)
Frederik Hammerich (borgmester)

Frederik Hammerich (født 15. juni 1759 i Flensborg, død 26. januar 1840 på Frederiksberg) var borgmester i København, bror til Henrik Christian Hammerich.

Han var en søn af amtsforvalter i Flensborg Frederik Hammerich (død 1777) og Botilla Helene født Lange (død 1776). Han blev exam.jur., advokat i Hertugdømmerne, regimentskvartermester i artilleriet 1788 og fik afsked 1795 med karakter af overkrigskommissær. Hammerich fik da borgerskab som brygger i København 1789, blev rådmand sammesteds 1806 og var 1821-37 borgmester. Han var medlem af Stadens 32 mænd 1798-1806 og forsamlingens notarius (sekretær). Han var konferensråd.

Hammerich ægtede 27. juli 1785 i Helligåndskirken Nancy Maria Porth (ved dåben Anna Maria) (11. april 1765 på St. Croix - 30. juni 1819 på Frederiksberg).

Kilder 
 Personalhistorisk Tidsskrift, årgang 102 (1982).
 Historiske Meddelelser om København, bind 8 (1922).

Konferensråder fra Danmark
Frederik
Danskere i 1700-tallet
Danskere i 1800-tallet
Advokater fra Tyskland
Rådmænd i København
Borgmestre i København
Bryggere fra Danmark
Krigskommissærer fra Danmark
Personer fra Flensborg
Stadens 32 mænd
Georg Frederik Lange

Georg Frederik Lange (døbt 13. oktober 1754 i Ribe Domkirke – 24. december 1818) var borgmester i København.

Han var søn af rektor ved Ribe lærde Skole Sinnel Lange og dennes anden hustru Anne Kierstine Krarup, blev student fra Aarhus lærde Skole 1772, cand.jur. 1786, kancellist 1787 og rådstueskriver 1801. Lange blev rådmand i København 30. maj 1806 og var fra 1814 til sin død borgmester. Han var ugift.

Kilder 
 Historiske Meddelelser om København, bind 8 (1922).

Danskere i 1700-tallet
Danskere i 1800-tallet
Rådmænd i København
Borgmestre i København
Jurister fra Danmark
Personer fra Ribe
Studenter fra Aarhus Katedralskole
Alfred Theodor Collin

Alfred Theodor Collin (19. oktober 1849 - 15. oktober 1922) var en dansk fotograf.

Collin var fotograf i København, Nakskov og i Kongens Lyngby fra 1888. Collins far, Theodor Collin, der var teaterlæge og titulær professor, var amatørfotograf og han har taget billeder af H.C. Andersen ved den collinske gård i Amaliegade. Og Alfred Theodor Collins bedstefar var Jonas Collin, der tog H.C. Andersen til sig i København og hjalp ham på vej. Og hvad Alfred Theodor angår, så var han også bevillingshaver til Holte Biograf fra 1919.

Kilde og ekstern henvisning 

 Collin, A.Th. 1849-1922. Kbh. mv. - History of photography 
 

Fotografer fra Danmark
Danskere i 1800-tallet
Danskere i 1900-tallet
Alfred Theodor
Anton Günther von Hanneken

Anton Günther von Hanneken (død september 1738 i Segeberg) var en holstensk amtmand.

Han var af en gammel, i Butjadinger Land hjemmehørende, oldenborgsk familie, der har frembragt flere ansete teologer, og vistnok søn af Edvard Hanneken, regeringsråd i Oldenborg og forstander for klosteret Blankenburg (død før 1686). I ung alder blev han knyttet til enkegrevinde Sophie Cathrine af Oldenborgs hof og beklædte 1692 embedet som amtmand over hendes livgeding, amtet Neuenburg. I denne stilling forblev han til hendes død 1696, da han i forening med drosten forseglede hendes efterladenskaber. Han trådte derefter i dansk tjeneste, blev 1698 udnævnt til sekretær i Tyske Kancelli og fik 1700 titel af kancelliråd. Forfremmet til justitsråd 1705 var han sammen med Franz von Hagen og Frederik Rostgaard deputeret ved arkivernes ordning og trådte ved Christian Sehesteds afgang som gehejmesekretær i spidsen for Tyske Kancelli. 1707 blev han etatsråd, men fratrådte allerede 6. juli følgende år sit embede og fik tillagt pension.

I nogle år levede han derefter som privatmand på sit gods Hobenhausen i Oldenborg, som faderen 1684 havde fået til len af kongen. Omtrent 1712 trådte Hanneken atter i statstjenesten, som viceamtmand over Segeberg Amt, og blev 1720 virkelig amtmand sammesteds. Han døde i Segeberg i september 1738 som konferensråd.

Hanneken ægtede 1706 Angelica Reimers (datter af den rige købmand Nicolai Reimers i København), hvem han havde lært at kende i hendes stedfader, hofpræst Hector Gottfried Masius' hus. Hun overlevede ham og flyttede til Lübeck. En datter af etatsråd Anthon Günther Hanneken: Louyse Hanneken, født 10. maj 1710 og død 20. januar 1711, blev gravsat i Sankt Petri kirke, København. Da boede familien så i København.

Noter

Litteratur 

 
 Meddelelser fra Geheimearkivet, 1886-88, s. 130.

Godsejere fra Tyskland
Amtmænd fra Holsten
Konferensråder fra Danmark
Kollegiedeputerede fra Danmark
Tyskere i 1600-tallet
Tyskere i 1700-tallet
Danskere i 1600-tallet
Danskere i 1700-tallet
Arkivarer fra Danmark
Anton Gynther
Theodor Collin

Theodor Collin (2. november 1815 – 1902) var en dansk læge og titulær professor.

Han var søn af Jonas Collin og bror til Edvard Collin. Collin blev cand.med. 1841, var overskibslæge 1847-48 og læge ved Søetatens Hospital og var fra 1849 til 1894 teaterlæge ved Det Kongelige Teater, hvor han blev efterfulgt af Johan M. Risom. 1859 blev han titulær professor.

Collin var en af de fem læger, der var til stede ved Bertel Thorvaldsens obduktion, idet han efter alt at dømme repræsenterede sin far Jonas Collin, der var eksekutor i Thorvaldsens dødsbo. Theodor Collin var ven med H.C. Andersen, som han bl.a. rejste sammen med 1843. Han er nævnt flere gange i digterens breve.

Han var amatørfotograf og har taget billeder af H.C. Andersen ved den collinske gård i Amaliegade. 

Collin var ugift og er begravet på Frederiksberg Ældre Kirkegård.

Kilder 
 Theodor Collin hos Thorvaldsens Museum

Theodor
Læger fra Danmark
Titulære professorer fra Danmark
H.C. Andersen
Danskere i 1800-tallet
Civile ansatte i Søværnet
Fotografer fra Danmark
Rosenbrystet tornskade

Rosenbrystet tornskade (Lanius minor) er en 20 centimeter stor spurvefugl, der yngler i Europa og Asien. Arten findes i varme og tørre områder, f.eks. i frugtplantager eller ved kartoffelmarker. Den lever især af insekter som græshopper eller biller.

Rosenbrystet tornskade er en sjælden gæst i Danmark med omkring 50 iagttagelser siden 1800-tallet. De fleste fugle er set i sommermånederne. Det er en trækfugl, der overvintrer i det sydlige Afrika.

Udseende 
Rosenbrystet tornskade ligner meget stor tornskade, men er mindre og kendes bedst på, at panden sammen med masken gennem øjet er sort.

Kilder 
 Beskrivelse af Rosenbrystet tornskade på Dansk Ornitologisk Forenings hjemmeside

Europas fugle
Fugle fra Centralasien
Tornskader
Hadsten Idræts- og Kulturhus Sløjfen

Hadsten Idræts- og Kulturhus Sløjfen i daglig tale Sløjfen er et kulturhus i centrum af Hadsten, klos op ad Lilleåen. Sløjfen rummer byens bibliotek, en større multisal, café og mødefaciliteter. Sløjfen blev indviet den 12. december 2001 af Prinsesse Alexandra og borgmester i Hadsten Kommune Anna-Grethe Dahl.

I 1991 havde Hadsten Kommune købt en stor og central grund i Hadsten, som husede byens slagteri, der lukkede samme år. Lokale- og Anlægsfonden udskrev i 1998 en konkurrence om "fremtidens idræts- og kulturbyggeri" placeret på tre forskellige lokaliteter, Næstved, Frederiksberg og Hadsten. I Hadsten var temaet "fremtiden forsamlingshus".

De danske arkitekter Sophus Søbye og Klaus Toustrup vandt den internationale arkitektkonkurrence. Navnet "Sløjfen" blev valgt fordi det skal symbolisere, at der bindes bånd mellem idrætten og kulturen og syd- og nordbyen.

Indretning

Lilleåsalen 
Lilleåsalen er en multisal, der med sine 350 kvadratmeter (23x14 m) og 10 meter til loftet kan bruges til større arrangementer. Ved hjælp af en stor skydedør kan salen åbnes mod forhallen, hvor der på trappen er plads til 150 siddende gæster. I selve salen er der siddepladser til 360. I den ene ende findes en 10 meter høj port.

Café Sløjfen 
Cafeen forpagtes af Montra Hotels, der overtog den den 1. september 2012.

Klatrevæg 
På ydersiden af porten findes der en 10 meter høj klatrevæg.

Koncerter 

 Hush
 Sys Bjerre
 Sink Ships
 The Rumour Said Fire

Referencer

Eksterne henvisninger 
 Officiel hjemmside

Idræts- og Kulturhus Sløjfen
Idræts- og Kulturhus Sløjfen
Kulturcentre i Danmark
Sydlig stor tornskade

Sydlig stor tornskade (Lanius meridionalis) er en art i familien af tornskader, der findes i det sydvestligste Europa og Nordafrika. Den er nært beslægtet med stor tornskade. I Danmark er sydlig stor tornskade en meget sjælden gæst.

Udseende 
I forhold til stor tornskade er oversiden mørkere grå og undersiden er rosatonet. Desuden har den et smalt hvidt øjenbryn, der ender over næbbet.

Slægtninge 
Arten er tæt beslægtet med både stor tornskade (Lanius excubitor) og steppetornskade (Lanius pallidirostris), hvor sidstnævnte ofte blot regnes for en underart (ssp. pallidirostris) af sydlig stor tornskade. Tidligere blev sydlig stor tornskade selv regnet for en underart af stor tornskade.

Kilder 
 “DK listen” hos www.netfugl.dk  Sydlig stor tornskade i Danmark
 M. Beaman, S. Madge & Klaus Malling Olsen, Fuglene i Europa, Nordafrika og Mellemøsten, Gads Forlag 1998. .

Fugle fra Nordafrika
Fugle fra Sydasien
Fugle fra Vestasien
Tornskader
Letargi

Letargi (af græsk ληθαργία, lethargía = ”dvaletilstand”) er i det medicinske fagsprog betegnelsen for en bevidsthedsforstyrrelse, som fremkalder søvninghed og en forhøjet tærskel for sanseindtryk.

Letargi er det vigtigste symptom på sygdommen Encephalitis lethargica, men udløses også ved andre årsager til forøget tryk på hjernen (”Increased intracranial pressure”, ICP).

Begrebet bruges ofte i overført betydning som beskrivelse af den passivitet og uvilje eller manglende evne til at mestre forandringer, der er fremkaldt af ubehagelige eller tragiske begivenheder.

Også livssituationer kan være domineret af en letargi, hvor passivitet og ekstrem tilbageholdenhed er fremherskende. Blandt andre den brasilianske pædagog, Paulo Freire, forsøgte at gennembryde en socialt fremkaldt letargi, opstået gennem undertrykkelse.

Letargi kan behandles medicinsk ved anvendelse af psykostimulanser som f.eks. Pyrovaleron.

Psykiske sygdomme